Utilizatorii seriei Xiaomi 14 și 14 Ultra se confruntă cu o problemă neașteptată: condensul în spatele lentilelor foto, care afectează calitatea imaginilor capturate. Fenomenul este asociat cu expunerea telefonului la variații mari de temperatură, de exemplu trecerea rapidă de la un mediu cald la unul rece, sau păstrarea dispozitivului în medii cu temperaturi scăzute.
Deși Xiaomi nu consideră acest fenomen ca fiind o problemă de fabricație, situația ridică întrebări, având în vedere că modelele afectate, Xiaomi 14 și 14 Ultra, beneficiază de certificare IP68. Această certificare ar trebui să asigure protecție împotriva pătrunderii prafului și a umezelii, inclusiv împotriva scufundării în apă până la adâncimea de 1,5 metri.
Există speculații că umiditatea ar putea pătrunde în carcasa telefoanelor în timpul asamblării, în condiții de temperatură și umiditate ridicate. Aerul umed captiv în carcasa etanșă a telefonului ar putea condensa pe suprafețe reci, cum sunt lentilele de sticlă, devenind vizibil sub formă de picături de apă, scrie Android Central.
Această problemă ar putea avea repercusiuni pe termen lung, afectând nu doar lentilele, dar și componentele interne ale telefonului prin oxidare și deteriorare prematură. Este important de menționat că telefoanele Xiaomi 14 și 14 Ultra nu sunt singurele afectate, utilizatorii modelului Xiaomi 13T Pro întâmpinând probleme similare.
Deși Xiaomi clasifică această condensare ca un "fenomen natural" și nu un defect de fabricație, este clar că aceasta poate compromite experiența utilizatorilor și funcționalitatea dispozitivului.